स्वाधीनता का बहुसांस्कृतिकता से संबंध सर्वमान्य है। यह आम तौर पर स्वीकार किया गया है कि मानवाधिकार और स्वाधीनता का कोई एकरेखीय वैश्विक रूप नहीं हो सकता। स्वाधीनता का इतिहास भी अलग-अलग देशों में अलग-अलग है। इसलिए स्वाधीनता की कोई भी चिंता सांस्कृतिक विविधता को नजर से ओझल रख कर नहीं हो सकती। विकसित देशों और उभरती हुई अर्थव्यवस्था वाले देश, दोनों जगहों पर बहुसांस्कृतिकता के पक्ष में अक्सर बोला जाता है। लेकिन अपनी ही संस्कृति को श्रेष्ठ और दूसरों की संस्कृति को निम्न समझने की आदत आज भी हर जगह है। यह आदत पश्चिमी देशों में है और पश्चिमी सभ्यता से आक्रांत एशियाई लोगों में भी है। इसलिए पश्चिमी आधुनिकता पहने-ओढ़े देश या व्यक्ति-समूह बहुसांस्कृतिकता को व्यवहार में न ला कर दूसरे समुदायों की स्वाधीनता का अपहरण करते हैं।